
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra propunerii legislative pentru modificarea şi completarea Legii nr.265/2007 pentru modificarea şi completarea Legii nr.38/2003 privind transportul în regim de taxi şi în regim de închiriere.



Potrivit prevederilor Constituţiei României, republicată, propunerea legislativă face parte din categoria legilor ordinare.
PREŞEDINTE,

Iulian Iancu

R A P O R T
asupra propunerii legislative pentru modificarea şi completarea Legii nr.265/2007 pentru modificarea şi completarea Legii nr.38/2003 privind transportul în regim de taxi şi în regim de închiriere
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu adresa nr.P.l.x 186 din 14 aprilie 2008, pentru dezbatere în fond,  cu propunerea legislativă pentru modificarea şi completarea Legii nr.265/2007 pentru modificarea şi completarea Legii nr.38/2003 privind transportul în regim de taxi şi în regim de închiriere.

Propunerea legislativă a fost iniţiată de domnul deputat Mircia Giurgiu pentru modificarea unor prevederi din Legea nr.38/2003 privind transportul în regim de taxi şi în regim de închiriere, care vizează atribuirea pentru prima dată pe o perioadă de 5 ani a copiei conforme, denumită autorizaţie taxi, eliminarea condiţiei actuale de atribuire a numărului maxim de autorizaţii, de 4 autorizaţii la 1000 de locuitori ai localităţilor de autorizare, precum şi ca personalizarea autovehiculelor taxi în trafic să se facă prin culoarea înscrisă în cartea de identitate a autoturismului şi nu prin culoarea galbenă, aşa cum prevede reglementarea actuală.
Propunerea legislativă a fost avizată favorabil de Consiliul Legislativ, cu nr.1460 din 23.10.2007, cu observaţii şi propuneri care nu au fost introduse în text.
Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

Guvernul României, cu actul nr.3119 din 22 noiembrie 2007, a comunicat că nu susţine propunerea legislativă întrucât nu asigură înnoirea parcului de autovehicule destinate transportului în regim de taxi, prin aceea că elimină prevederea potrivit căreia autorizaţia de taxi se prelungeşte o singură dată, pentru 5 ani, precum şi condiţia vechimii autoturismului de 10 ani de la data fabricaţiei. De asemenea, consideră necesară menţinerea personalizării autovehiculelor taxi în trafic, prin culoarea galbenă, întrucât permite o identificare uşoară, atât în beneficiul utilizatorilor cât şi a prestatorilor serviciilor de taxi.

Propunerea legislativă a fost respinsă de Senat în şedinţa din 8 aprilie 2008.
Comisia administraţie publică, amenajarea teritoriului şi echilibru ecologic, cu actul nr.26/2304 din 13 mai 2008, a avizat negativ propunerea legislativă.

Examinarea propunerii legislative a avut loc în şedinţa comisiei din data de 26 august 2008.

La lucrări au fost prezenţi 18 deputaţi din totalul de 22 membri ai comisiei.

În urma examinării propunerii legislative, membrii comisiei au hotărât, în unanimitate, să propună plenului Camerei Deputaţilor respingerea propunerii legislative.

În raport cu obiectul de reglementare şi conţinutul său, propunerea legislativă face parte din categoria legilor ordinare.

PREŞEDINTE,

Iulian Iancu

Consilieri,

Daniel Bădina

Octavian Martin 

